LV Eiropas Savienības Oficiālais Vēstnesis C 21/8

Uzklausīšanas amatpersonas nobeiguma ziņojums par procedūru Lietā COMP/38.337 — PO/Thread

(saskaņā ar 15. un 16. pantu Komisijas 2001. gada 23. maija Lēmumā 2001/462/EK, EOTK par uzklausīšanas amatpersonu darba uzdevumiem dažos tiesas procesos par konkurenci — OV L 162, 19.6.2001., 21. lpp.)

(2008/C 21/07)

Lēmuma projektā ir izklāstīti šādi apsvērumi.

Ievads

Šī lieta galvenokārt izriet no pārbaudēm, ko Komisija atbilstoši 14. panta 3. punktam Padomes 1962. gada 6. februāra Regulā Nr. 17 (1) veica 2001. gada 7. un 8. novembrī vairāku Kopienas galantērijas izstrādājumu ražotāju telpās (2). Ar minēto pārbaužu un tām sekojošas izmeklēšanas palīdzību Komisija atklāja pierādījumus šādiem trim karteļu nolīgumiem un saskaņotām darbībām:

— kartelis diegu tirgū rūpnieciskajiem klientiem Beniluksa valstīs un Ziemeļvalstīs (3),

— kartelis diegu tirgū rūpnieciskajiem klientiem Apvienotajā Karalistē,

— kartelis diegu tirgū automobiļu rūpniecības klientiem Eiropas Ekonomikas zonā (EEZ).

Šie pierādījumi šķietami norāda uz 81. panta 1. punkta EK līgumā pārkāpumiem, kurus izdarījuši šādi uzņēmumi (4): Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread N.V., Bieze Stork B.V., Bisto Holding B.V., Coats Ltd, Flovest N.V., Gütermann AG, Hicking Pentecost plc un Zwicky & Co AG (attiecībā uz karteli Beniluksa valstīs un Ziemeļvalstīs); American & Efird Inc, American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd un Perivale Gütermann Ltd (attiecībā uz karteli Apvienotajā Karalistē); Amann und Söhne GmbH & Co KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG un Oxley Threads Ltd (attiecībā uz karteli EEZ).

Iebildumi un piekļuve lietas materiāliem

Komisija 2004. gada 18. martā iesniedza iebildumus iepriekš minētajiem uzņēmumiem atbilstoši 2. pantam Komisijas Regulā (EK) Nr. 2842/98 (5).

Piekļuvi lietas materiāliem nodrošināja ar lasāmatmiņas diska palīdzību, 2004. gada 7. aprīlī Komisijas datnē COMP/38036 (6) nosūtot pusēm visus dokumentus, kuri attiecas uz diegu biznesu, un nosūtot visus dokumentus Komisijas datnē COMP/38337.

Tehniskas problēmas dēļ lasāmatmiņas diskā varēja piekļūt tikai daļēji. Piekļuvi trūkstošajai informācijai nodrošināja turpmākajās nedēļās.

Administratīva rakstura kļūdas dēļ, iepriekš nebrīdinot Belgian Sewing Thread B.V., citām personām daļēji tika atklāta ar cenām saistīta informācija, ko bija iesniegusi Belgian Sewing Thread B.V. un kas atradās Komisijas datnē. Tās pašas kļūdas dēļ citu ar cenām saistītu informāciju, kuras izpaušanu Belgian Sewing Thread B.V. bija akceptējis, pusēm nosūtīja tikai 2005. gada 9. jūlijā. Pusēm deva iespēju rakstiski paziņot savu viedokli par šiem dokumentiem trīs papildu nedēļu laikā pēc to saņemšanas. Turklāt attiecīgie Komisijas dienesti atvainojās Belgian Sewing Thread B.V.

Pušu atbildes un mutiskā uzklausīšana

Atbildes uz iebildumiem bija jāiesniedz līdz 2005. gada 27. maijam. Pēc pieprasījuma es piešķīru termiņa pagarinājumu Coats Ltd, American & Efird Inc., American & Efird Ltd, Gütermann AG, Perivale Gütermann Ltd., Zwicky & Co. AG, Dollfus Mieg & Cie, Belgian Sewing Thread N.V., Amann und Söhne GmbH & Co, Oxley Threads Limited un Bieze Stork B.V.

Atbildes uz iebildumiem tika saņemtas laikā no 2004. gada 18.maija līdz 21. jūnijam.

Pēc pieprasījuma uzklausīt mutiskā lietas izskatīšanā 2004. gada 19. un 20. jūlijā notika mutiska uzklausīšana.

Visām pusēm 2004. gada 24. septembrī iesniedza citu pušu atbilžu nekonfidenciālu versiju un komentārus, ko mutiskajā uzklausīšanā sniedza pārējās puses. Puses informēja, ka šajās atbildēs ietvertos elementus Komisija varētu izmantot nobeiguma ziņojumā. Pēc atbilžu saņemšanas pusēm deva divas nedēļas laika turpmāku komentāru iesniegšanai. Lielākā daļa izmantoja šo iespēju.

Nobeiguma ziņojuma projekts

Komisija deva iespēju uzņēmumiem darīt zināmu to viedokli par Komisijas izteiktajiem iebildumiem un pēc tam nolēma izbeigt procesu pret American & Efird Inc un American & Efird Ltd, jo tai nebija pietiekamu pierādījumu par American & Efird līdzdalību kartelī Apvienotajā Karalistē. Tā paša iemesla dēļ Komisija nolēma izbeigt procesu pret Gütermann AG automobiļu rūpniecības diegu kartelī. Tā kā izrādījās, ka Flovest vienīgās darbības bija BST akciju turēšana, neiesaistoties tā meitas uzņēmuma tirdzniecības politikā, Komisija nolēma arī izbeigt procesu pret Flovest N.V. Turklāt, ņemot vērā pušu atbildes, tika izdarīta virkne citu korekciju.

Lēmuma projektā, ko iesniedza Komisijai, ir tikai tie iebildumi, par kuriem pusēm bija iespēja izteikt viedokļus.

Ņemot vērā iepriekš minēto, es uzskatu, ka šajā gadījumā pušu tiesības tikt uzklausītām ir pilnībā ievērotas.

Briselē, 2005. gada 12. septembrī Karen WILLIAMS

(1) OV 13, 21.2.1962., 204/62. lpp.

(2) Skatīt Komisijas 2004. gada 26. oktobra lēmumu Lietā 38.338 PO/Adatas.

(3) Dānija, Somija, Zviedrija un Norvēģija.

(4) Turpmāk saukti arī par “pusēm”.

(5) OV L 354, 30.12.1998., 18. lpp..

(6) Datnē COMP/38036 bija dokumenti, ko saņēma pirms pārbaudes, dokumenti, kurus kopēja pārbaudes gaitā, un dokumenti, ko saņēma uzreiz pēc pārbaudes.